กรมฝนหลวงและการบินเกษตร เดินหน้าช่วงชิงสภาพอากาศ รุกช่วยพื้นที่ขาดแคลนน้ำทั่วภูมิภาค
นายสุรสีห์ กิตติมณฑล อธิบดีกรมฝนหลวงและการบินเกษตร เปิดเผยว่า กรมฝนหลวงการบินเกษตร ร่วมกับเหล่าทัพ มุ่งมั่นปฏิบัติการฝนหลวงช่วยเหลือเกษตรกรและประชาชนอย่างเต็มที่ เนื่องจากขณะนี้ในหลายพื้นที่ของประเทศไทย อยู่ในช่วงฤดูกาลเพาะปลูกและยังคงมีความต้องการน้ำเพื่อให้เพียงพอต่อการได้รับผลผลิตทางเกษตรตามที่ตั้งเป้าหมายไว้ ในขณะเดียวกัน พื้นที่เขื่อนและอ่างเก็บน้ำต่างๆ โดยเฉพาะในพื้นที่ภาคเหนือตอนบน พบว่า มีปริมาณน้ำต้นทุนน้อยกว่าการใช้การเป็นอย่างมาก เนื่องด้วยในช่วงระยะเวลา 2 ปีที่ผ่านมา ประเทศไทยประสบกับปัญหาในเรื่องของปริมาณฝนตกที่ค่อนข้างน้อย รวมไปถึงการเผชิญกับปัญหาภัยแล้งหรือภาวะฝนทิ้งช่วงเป็นระยะเวลาค่อนข้างยาวนาน จึงทำให้ปริมาณน้ำฝนที่จะเป็นน้ำต้นทุนไหลสู่เขื่อนและอ่างเก็บน้ำในปัจจุบันนั้น มีปริมาณลดน้อยลงไปเรื่อยๆ ประกอบกับในช่วงฤดูฝนกว่า 3 เดือนเศษที่ผ่านมา พบว่า บริเวณพื้นที่ภาคเหนือของประเทศแทบจะไม่มีร่องความกดอากาศหรือร่องมรสุมพาดผ่าน ซึ่งส่งผลให้ปริมาณฝนที่ตกลงมาในพื้นที่ดังกล่าวน้อยลงด้วยจากข้อมูลแผนที่อากาศผิวพื้นของกรมอุตุนิยมวิทยา ณ เวลา 01.00 น. พบว่า มีพายุโซนร้อน “โอไมส์” ก่อตัวขึ้น และมีทิศทางการเคลื่อนที่ไปทางด้านตะวันตกเฉียงเหนือ ค่อนไปทางเหนือ ทำให้ในช่วงนี้ประเทศไทยจะได้รับอิทธิพลจากลมมรสุมตะวันตกเฉียงใต้ที่มีกำลังอ่อนเพียงเท่านั้น และจะส่งผลให้ปริมาณฝนตกในช่วงนี้ ยังคงมีปริมาณฝนตกเล็กน้อยถึงปานกลาง และบางพื้นที่มีฝนตกค่อนข้างน้อยกรมฝนหลวงฯ โดย 13 หน่วยปฏิบัติการฝนหลวง ทั่วประเทศ ยังติดตามสภาพอากาศและเร่งวางแผนช่วยเหลือในพื้นที่ทั่วทุกภูมิภาคอย่างต่อเนื่อง เพื่อช่วยเหลือพื้นที่เป้าหมาย ให้เกษตรกรและประชาชนมีน้ำใช้เพียงพอ